LDC วิ่งแรงพุ่งซิลลิ่งทะลุแนวต้าน
LDC วิ่งแรงพุ่งซิลลิ่งทะลุแนวต้าน ปิดตลาดวันนี้อยู่ที่ 3.00 บาท บวก 0.68 บาท หรือ 29.31% สูงสุด 3.00 บาท ต่ำสุด 2.32 บาท มูลค่าการซื้อขาย 60.82 ล้านบาท 
29 ธ.ค. 2558

ผู้สื่อข่าวรายงานว่า ราคาหุ้น บริษัท แอลดีซี เด็นทัล จำกัด (มหาชน) หรือ LDC ปิดตลาดวันนี้อยู่ที่ 3.00 บาท บวก 0.68 บาท หรือ 29.31% สูงสุด 3.00 บาท ต่ำสุด 2.32 บาท มูลค่าการซื้อขาย 60.82 ล้านบาท โดยราคาหุ้นไต่ระดับปรับตัวขึ้นจากจุดต่ำสุดที่ราคา 2.08 บาท เมื่อวันที่ 23 ธ.ค.58 และมีการปรับตัวขึ้นเรื่อยๆติดต่อกันวันนี้เป็นวันที่ 5
ด้านเทคนิค บล.คันทรี่ กรุ๊ป ระบุช่วงเช้า(29 ธ.ค.) ให้แนวต้าน LDC ที่ 2.80 บาท และทะลุแนวต้านเรียบร้อยแล้วเมื่อช่วงบ่าย ประเมินกราฟ LDC  ปรับตัวสูงขึ้นต่อเนื่องจากระดับต่ำสุด  เป็นผลจากราคาหุ้นที่ยังคงอยู่ในแดน Oversold ของ Stoch ดังนั้นจะต้องดีดตัวให้กลับเข้าสู่ฐานราคาปกติ  โดย MACD ที่มีสัญญาณซื้อจะทำให้ราคาหุ้นปรับขึ้นเป็น U-Curve
ขณะที่ วัฒนา ชัยวัฒน์ กรรมการผู้จัดการ LDC เปิดเผยว่า ในเดือน  ธ.ค. 2558 บริษัททยอยเปิดสาขาเพิ่มจำนวน 11 สาขา ในต่างจังหวัดหัวเมืองใหญ่ เช่น มุกดาหาร นครพนม และนครราชสีมา เพื่อรองรับประชาคมเศรษฐกิจอาเซียน (AEC) จากเดิมที่มีแต่สาขาในกุรงเทพฯ จำนวน 21 สาขา โดยคาดว่าจะเปิดสาขาครบ 11 สาขา ในช่วงไตรมาส 1/59 ทำให้สิ้นไตรมาส 1/59 บริษัทมีสาขาทั้งสิ้นรวม 32 สาขา